Jørgen Estrup (RV), 1999-05-04:
Jeg vil starte med at sige
, at efter min faste overbevisning er det, vi satte i gang fra 1993 og fremover omkring miljø- og udviklingsindsatsen, noget, der har båret frugt, og noget, vi kan være stolte over.
Det har været umagen værd.
Det er ikke længere siden end i 1987, at Brundtlandrapporten satte den dagsorden for bæredygtig udvikling i spørgsmålet om miljø og udvikling, som så blev fulgt op på Rio-konferencen i 1992.
Så det er ikke lang tid, vi har haft til at arbejde med de her ting. Alligevel synes jeg, vi er kommet ganske langt.
På Rio-konferencen slog man i Rio-erklæringen et princip fast, som lyder således: »For at opnå bæredygtig udvikling skal miljøbeskyttelse indgå som en integreret del af udviklingsprocessen og kan ikke anskues isoleret herfra.« Dér har vi den dagsorden, som også er baggrunden for den debat, vi har i dag, og for det samarbejde mellem to ministerier omkring miljø og udvikling, som også indgår her i debatten.
Det er klart, at Danmark har gjort en ekstra indsats i forhold til mange andre lande ved faktisk at følge det, man blev enig om i Rio - man skulle jo tro, det var en selvfølge, men det er det aldeles ikke - for vi havde dengang en miljøminister, som førte en høj profil i Rio, hvad vi alle sammen var glade for.
Og her i Folketinget var vi blandt andet fra Det Radikale Venstres side tilfredse med at kunne bidrage til det beslutningsforslag, som førte til miljøindsatsen.
derfor i særlig grad har vanskeligt ved også at tackle miljøet, eller lande, som er i en overgansproblemstilling, som vi har mødt det i Øst- og Centraleuropa, eller de særlige problemer, som vi oplever omkring oprindelige folk, f.eks. i Arktis.
Det er altså en type problemer, som - forhåbentlig - er af en midlertidig karakter, men som i høj grad rammer ganske bestemte dele af vores globale verden, og som derfor også kræver en dansk indsats.
Jeg skal kun sige nogle ganske få ord om Øst- og Centraleuropa, som jeg mener har haft en overordentlig heldig udvikling i forbindelse med den indsats, vi har gjort fra dansk side.
Miljøministeren har understreget det, men jeg synes, der er grund til at sige
, at den konkrete miljøindsats er åbenbar.
Den har haft klare succesmæssige følger, og det er oplagt, at de lande, som er på vej ind i EU, har en særlig glæde af det.
Og jeg er meget enig i det, der er blevet sagt om, at vi ikke skal glemme resten af SNG-området.
Man kan af den evaluering, der har været, se, at der er vanskeligheder med at få lagt vægten hos Danced på både miljø og udvikling, og dér mener jeg vi skal hjælpe Danced med at få fastslået, at det er det oprindelige Rio-princip, der gælder, men det tror jeg også der er forståelse for.
Og der har været vanskeligheder med regionaliseringen, og det er selvfølgelig klart utilfredsstillende, at man i en evaluering kan nå til det resultat, at Malaysia og Thailand, som er Danceds lande i Sydøstasien, ikke udgør én region, og at der dermed tilsyneladende ikke er basis for at forstå det, der var udgangspunktet, nemlig at samtlige lande, både Danidas og Danceds lande, udgør den region, og at der skal være et samarbejde på tværs mellem de to ministerier.
Det må kunne lade sig gøre, lige så vel som det må kunne lade sig gøre at sikre bedre koordination og samarbejde mellem de to ministerier og sikre, at der lokalt bliver et ejerskab til de projekter, som gennemføres, og at man trækker bedre på NGO-siden i den sammenhæng, og sidst, men ikke mindst, at man får den fysiske kapacitetsopbygning, som sikrer, at miljøbistanden i en udviklingssammenhæng faktisk slår rod.
Det er det afgørende.
Fra Folketingets side har vi et afgørende ansvar for opfølgningen, mener jeg, og det vil jo ske dels ved at se på, hvordan Danced følger den evaluering op, som er sket, og dels ved at se på den evaluering vedrørende det sydlige Afrika, som er på vej, og naturligvis endelig ved, når Rigsrevisionens rapport kommer til efteråret, i den forbindelse at sikre, at dette sker så effektivt, som det overhovedet kan lade sig gøre, og at forhindre dobbeltadministration, men også at sikre, at de oprindelige principper er det, som er afgørende for indsatsen.